钦定古今图书集成/明伦汇编/官常典/第621卷 > 《赠汲郡太守》〈八章〉陆云
## 钦定古今图书集成/明伦汇编/官常典/第621卷 > 《赠汲郡太守》〈八章〉陆云

奚世都为汲郡太守，客将之官，大将军崇贤之德既远，而厚下之恩又隆，非此离析，有感圣皇。既蒙引见，又宴于后园，感《鹿鸣》之宴乐，咏《鱼藻》之凯歌，而作是诗。

于穆皇晋。豪彦实蕃。天网振维。有圣贞观。鸣鸟在林。
良骏即闲。萃彼俊乂。时亮庶官。

抑抑奚生。天笃其淳。芳颖兰挥。琼光玉振。沈机照物，
妙思生神。思我善问。观德古人。

《善问》伊何。惠音孔韶。肇允衡门。翻飞宰朝。肃雍芳林。
芬响凌霄。穆矣和风。育尔清休。

亦既有试。出宰邦家。之子于行。民固讴歌。风澄俗俭。
化静世波。芸芸既庶。且乐于和。

我有好爵。既成尔服。入赞崇华。遂登帷幄。时文圣宰。
天祚方榖。朔风徽止。鸿渐云岳。

悠悠斯民。三代直道。我求明德。惟奚攸考。缉熙晖章，
天禄来保。惠心无竞，丰化有造。

乐只君子，茂德攸绥。嗟我怀人。式是言归。聿言来集。
如翼斯挥。曰予不惠。照尔清晖。

职思既殊，亦各有司。念我同僚，悲尔异事。之子之远，
悠悠我思。虽无赠之，歌以言志。